Duisende vlugte in VSA vertraag weens stelselfout(Argieffoto: Unsplash) Lugvaartowerhede het Woensdag geskarrel om uit te vind wat die onderbreking van ŉ belangrike waarskuwingstelsel veroorsaak het wat daartoe gelei het dat duisende vlugte regoor die VSA vertraag en gekanselleer moes word. Die tydelike onderbreking volg minder as ŉ maand nadat ŉ hewige winterstorm die stelsel geteister het. Die Amerikaanse federale lugvaartowerheid (FAA) het die probleem om 06:29 op Twitter gerapporteer en gesê hy werk daaraan om die Notam-stelsel te herstel, voordat hy 50 minute later aangekondig het dat hy alle binnelandse vlugte tot 09:00 gaan vertraag. Kundiges sê die betrokke stelsel bevat ŉ reeks hoogs relevante besonderhede, soos ŉ geslote aanloopbaan, tot minder belangrike sake, soos die teenwoordigheid van ŉ hyskraan iewers in of naby die lughawe. Die FAA het gesê normale bedrywighede is teen Woensdagmiddag geleidelik hervat, maar die vroegoggend onderbreking het ŉ groot impak op die lughawens gehad wat vlugte deur die loop van die dag belemmer het. Die verbod op vlugte is uitgereik nadat die FAA ŉ probleem met die Notice to Air Missions-stelsel (Notam) geïdentifiseer het, wat inligting aan vlieëniers verskaf oor gevare, veranderinge aan lughawefasiliteite en inligting wat vlugte kan beïnvloed. “Ons voorlopige werk dui daarop dat die onderbreking van die stelsel dalk weens ŉ beskadigde databasislêer kon wees,” het die FAA Woensdagaand op Twitter gesê, en bygevoeg dat daar “op hierdie tydstip geen bewyse van ŉ kuberaanval is nie”. Teen Woensdagaand was meer as 1 300 vlugte in, na of van die Verenigde State gekanselleer, met meer as 9 800 vertraagde vlugte, volgens die vlugopsporingswebwerf Flight Aware. Die probleme het opnuut die FAA, wat sedert Maart nie ŉ permanente adminstrateur het nie, in die kollig geplaas.